Сабийхэм поплъэ
ЦIыкIухэм гъэмахуэ зыгъэпсэхугъуэр я унэм щагъэкIуэху, ремонт лэжьыгъэ пыухыкIахэр щызэфIагъэкIащ Зэрэгъыж дэт «Нур» сабий садым.
Ар зэраухуэрэ куэд щIакъым. КъэгъэщIэрэщIэжын фIэкIа нэгъуэщI хуэмыныкъуэ пэшхэм зэман куэди текIуэдакъым. Сабий гъэсапIэм и унафэщI ШэрыIужь Риммэ ремонт лэжьыгъэмкIэ арэзыщ: пэшхэр къабзэщ, нэхущ. ЛэжьакIуэхэми я къалэнхэр и чэзум кърахьэлIащ.
КъищынэмыщIауэ, цIыкIухэм я зэхэщIыкIым зезыгъэужь зэрыджэгу хьэпшыпу сом мин 80 и уасэ къащэхуащ. АбыкIэ къадэIэпыкъуащ Зэрэгъыж щыщ хьэрычэтыщI Къардэн Мартин. Шэч хэлъкъым, фокIадэм мыбы къекIуэлIэжыну сабийхэри, абыхэм я адэ-анэхэри а псом зэрыщыгуфIыкIынум.
ЖАНОКЪУЭ Хьэутий.
